ג'נרל מילס

**ג’נרל מילס** (באנגלית: **General Mills**) היא חברה אמריקאית רב־לאומית העוסקת בייצור ובשיווק מוצרי מזון, השישית בגודלה בעולם בתחום המזון. החברה נוסדה על גדות נהר המיסיסיפי שבמיניאפוליס, והתפרסמה בראשית דרכה כטחנת קמח גדולה. מטה החברה הראשי ממוקם בגולדן ואלי, מינסוטה. החברה משווקת מותגים רבים ידועים – ביניהם פילסברי, בטי קרוקר, נייצ'ר ואלי, האגן דאז, צ'יריוס, ועוד.

## היסטוריה
### חברת וושבורן-קרוסבי
ממוזער|טחנת וושבורן "A", יצרנית קמח מדליית הזהב, כיום מוזיאון העיר של טחנת החברה ההיסטורית של מינסוטה
תחילת פעילות החברה הייתה כשרוברט סמית', חבר קונגרס מאילינוי, הקים בשנת 1856 את חברת וושבורן-קרוסבי, שהפעילה טחנות קמח. זמן קצר לאחר הקמתה נרכשה החברה בידי קאדוואלדר וושברן, אשר שכר את אחיו, ויליאם וושבורן כדי לסייע בפיתוחה. בשנת 1866 נכנסה משפחת וושבורן לפעילות העסקית באופן ישיר והקימה טחנה נוספת בשם וושבורן "B".

בשנת 1878 נהרסה טחנת "A" כתוצאה מהתלקחות של אבק קמח, באירוע שנודע כ"אסון הטחנה הגדול". השריפה שפרצה בעקבות הפיצוץ הובילה למותם של 18 פועלים, והרסה כמעט לחלוטין את טחנות הקמח. מיד לאחר מכן החלה בנייתה של טחנה חדשה, שהייתה בטוחה יותר ואף אפשרה ייצור קמח באיכות גבוהה יותר, בזכות אימוץ טכנולוגיות חדשות, ביניהן החלפת אבני הטחינה הישנות בגלילי פלדה אוטומטיים, הראשונים מסוגם.

### ייסוד כג'נרל מילס
ממוזער|פרסומת של ג'נרל מילס, סוף שנות ה-80 של המאה ה-19
חברת ג'נרל מילס הוקמה ב־20 ביוני 1928, כאשר נשיא וושבורן־קרוסבי, ג'יימס פורד בל, מיזג את החברה עם שלוש טחנות קמח נוספות. באותה שנה החברה הרחיבה את פעילותה, כשרכשה את חברת Wichita Mill and Elevator.

ב־30 בנובמבר 1928 הונפקו מניות החברה לראשונה בבורסה לניירות ערך בניו יורק, במחיר של 65 דולר למניה. כבר באותה שנה חילקה החברה דיבידנד, מאז היא ממשיכה לחלק דיבידנד ברציפות, והיא נמנית עם החברות הבודדות שעושות זאת מדי שנה מאז הקמתן.

### פיתוח מוצרים
בשנות ה־30 פיתח מהנדס ג'נרל מילס, תומאס ר. ג'יימס, טכנולוגיה חדשנית להתפחת דגנים, שבאמצעותה הופקו פתיתים תפוחים על ידי ניפוח או עיוות גרעיני הדגן. טכנולוגיה זו יושמה בשנת 1937 בייצור דגני הבוקר Kix, ובהמשך, בשנת 1941, גם בייצור צ’יריוס.

בשנת 1939 פיתח מהנדס נוסף של החברה, הלמר אנדרסון, מכונת אטימה שאפשרה לסגור שקיות קמח באמצעות דבק במקום קשירה בחוט. בשנת 1956 פיתחה החברה רצועת קריעה, שאפשרה פתיחה קלה ונוחה יותר של אריזות.

### חטיבות המחקר, האווירונאוטיקה והאלקטרוניקה
בשנת 1946 הקימה ג'נרל מילס את חטיבת המחקר האווירונאוטי שלה, בראשות המהנדס הראשי אוטו סי. וינזן. החטיבה פיתחה כדורים פורחים לגובה רב בשיתוף פעולה עם משרד המחקר הימי של צי ארצות הברית, ובהם בלון סקייהוק. בשנת 1956 שיגרה ממשלת ארצות הברית מאות בלונים של ג'נרל מילס, לשם ניטור מדינות הגוש המזרחי, ובדגש על יכולותיהן הגרעיניות. חטיבת האלקטרוניקה של ג'נרל מילס פיתחה את צוללת המחקר DSV Alvin, אשר התפרסמה בין היתר בזכות השימוש בה לחקר שרידי הטיטניק, וכן במשימות נוספות של מחקר בעומק הים.

### התרחבות לשווקים נוספים
המיזם הראשון של ג'נרל מילס בתעשיית הצעצועים החל בשנת 1965, כאשר רכשה את חברת Rainbow Crafts, יצרנית פליי-דו. רכישה זו הובילה לגידול משמעותי בהכנסות החברה, עקב הורדת עלויות ייצור. בשנת 1967 רכשה ג'נרל מילס את חברת הצעצועים קנר, ובשנה שלאחר מכן רכשה את פרקר ברדרס.

בשנות ה־70 ג'נרל מילס השיקה את סדרת "דגני מפלצות". כיום הדגנים מיוצרים ונמכרים באופן עונתי, בעיקר סביב ליל כל הקדושים.

בשנת 1970 החברה הרחיבה את פעילותה לתחום המסעדות, כשרכשה את רשת המסעדות רד לובסטר. זמן קצר לאחר מכן הקימה חטיבה ייעודית בשם "מסעדות ג'נרל מילס", לשם ניהול פעילות הרשת. בשנת 1980 רכשה החברה את רשת מסעדות הבריאות Good Earth. בשנת 1982 ייסדה החברה רשת מסעדות איטלקית חדשה בשם אוליב גארדן, ובהמשך את הרשת "צ'יינה קוסט". בשנת 1995 פעילות המסעדות של החברה פוצל ועבר לפעול תחת חברה נפרדת בשם "מסעדות דארדן", שהועברה לבעלי המניות של ג'נרל מילס.

בין השנים 1976–1985 ניהלה ג'נרל מילס מאבק משפטי כחברת האם של פרקר ברדרס, בעלת הזכויות על המותג והקונספט של משחק הלוח מונופול. החברה טענה כי המשחק "אנטי מונופול", שפותח בידי פרופסור לכלכלה, מפר את סימנה המסחרי. הסכסוך הגיע עד לבית המשפט העליון של ארצות הברית, שפסק נגד ג'נרל מילס וקבע כי אף שיש לה זכויות בלעדיות על המשחק, אין היא רשאית למנוע שימוש במילה "מונופול" בשמות משחקים אחרים.

בשנת 1985 הופרדה חטיבת הצעצועים של ג'נרל מילס מחברת האם והוקמה כחברה עצמאית בשם Kenner Parker Toys. אף על פי שהיו לחברה מספר רוכשים פוטנציאליים, הוחלט להנפיק את החברה בבורסה. במסגרת זו קיבלו בעלי המניות של ג'נרל מילס מניות מקבילות בקנר פארקר, דבר שהיה יעיל יותר עבור ג'נרל מילס מבחינת מיסוי.
שמאל|ממוזער|מתחם הקמפוס של ג'נרל מילס בגולדן ואלי, מינסוטה
בשנת 1990 הקימה החברה מיזם משותף עם נסטלה בשם Cereal Partners, דרכו משווקים דגני בוקר של החברה מחוץ לארצות הברית וקנדה (בין השאר בישראל), תחת המותג נסטלה.

בשנת 2001 רכשה החברה את פילסברי מדיאג'יו, אף כי העסקה הוצגה רשמית כ"מיזוג".

החברה רכשה את יצרנית המזון האורגני Annie's תמורת כ־820 מיליון דולר, כחלק מאסטרטגיית ההתרחבות שלה בשוק המזון הטבעי בארצות הברית.

בפברואר 2018 נכנסה החברה לתעשיית מוצרי חיות המחמד, ורכשה את חברת Blue Buffalo Pet Products, Inc. תמורת 8 מיליארד דולר.

## בישראל
בשנת 2022, לאחר שארגונים פרו פלסטינים מחו כנגד פעילות החברה במפעל בצק שבאזור התעשייה עטרות שמעבר לקו הירוק, החברה הודיעה על מכירת המפעל. עם זאת, בחברה הבהירו כי המהלך לא קשור למחאה, והוא נעשה כחלק משינוי אסטרטגי גדול יותר, שכלל גם מכירת עסקי הבצק שלה באירופה. דובר החברה הצהיר כי "כל טענה של אחרים שלוקחים קרדיט על החלטה זו היא שקרית".

ג'נרל מילס ישראל הוקמה בשנת 1996 תחת שמה הקודם "פילסברי ישראל בע"מ", לשיווק מוצרי פילסברי העולמית. מנכ"ל החברה הוא דני נגל, ומטה החברה ומרכזה הלוגיסטי ממוקמים ברמלה.

בשנת 2022 השקיעה ג'נרל מילס בסטארט-אפ הישראלי BeeHero, המפתח פלטפורמה להאבקת דבורים, בסבב גיוס שערך.

## דירוגים
בשנת 2026 נכללה החברה ברשימת החברות האחראיות ביותר באמריקה של ניוזוויק, בשנה השביעית ברציפות. בשנת 2025 נכללה החברה ברשימת החברות הטובות בעולם של המגזין טיים, בשנה השלישית ברציפות.

## קיימות
ביוני 2012 הצהיר סגן נשיא החברה לגיוון כי ג'נרל מילס מתנגדת לתיקון לחוקת מינסוטה האוסרת על נישואים חד־מיניים, והדגיש כי החברה מייחסת חשיבות לערך ההכלה. עמדתו זכתה למשוב חיובי, בין היתר בשל הפוטנציאל החיובי שלה עבור עובדים של החברה ברחבי העולם.

בשנת 2015 התחייבה ג'נרל מילס, על רקע משבר האקלים, להפחית את פליטות גזי החממה שלה ב־28% בתוך עשור. בדצמבר 2016 הודיעה החברה על ארגון מחדש, במסגרתו תפצל את פעילותה לארבע קבוצות עסקיות על בסיס אזורים גלובליים, וכן על קיצוץ של עד 600 משרות.

לאחר השקת תוכנית ניסוי ראשונה לחקלאות רגנרטיבית במרץ 2019, החברה מתכננת לשפר את בריאות הקרקע המשמשת למוצריה בשטח של כמיליון דונם עד שנת 2030. לצורך כך היא שיתפה פעולה עם חברת Regrow Agriculture, העוסקת בתוכנה ובניתוח נתונים, ומשתמשת בתצלומי לוויין, נתוני מזג אוויר ונתוני קרקע כדי למדוד את כמות הפחמן הנקלטת בקרקע.

בשנת 2015, ג'נרל מילס קבעה לוח זמנים להפסקת ייצור מוצרים המשתמשים בביצים מתרנגולות בכלובים, והתחייבה כי מוצרים אמריקאים יתבססו על ביצי חופש עד ל-2025. בשנת 2017 הורחבה ההתחייבות לשוק הגלובלי.

בשנת 2023 הואשמה החברה בהעסקת ילדים בשרשרת האספקה שלה. בתגובה, החברה הצהירה כי מדובר במפעל חיצוני, וכי תשלח מבקר עצמאי שיבדוק את הנושא, ותפעל בהתאם.

## קישורים חיצוניים

## הערות שוליים

קטגוריה:מותגי מזון
קטגוריה:חברות הנסחרות בבורסה לניירות ערך בניו יורק
קטגוריה:תאגידים רב-לאומיים